নগরোন্নয়নমন্ত্রীর রাস্তা। কিন্তু তার দায়িত্ব নিতে চলেছেন কলকাতার মেয়র। কারণ, নগরোন্নয়নমন্ত্রীর অধীনস্থ সংস্থার পর্যাপ্ত পরিকাঠামোই নাকি নেই! তাই মেয়রের পুরসভাই এ ক্ষেত্রে ‘রক্ষাকর্তা’! 
ইস্টার্ন মেট্রোপলিটন (ইএম) বাইপাসের রুবি থেকে আনন্দপুর পর্যন্ত অংশ ও গড়ফা রোড। মন্ত্রী ফিরহাদ হাকিমের (ববি) কলকাতা মেট্রোপলিটন ডেভেলপমেন্ট অথরিটির (কেএমডিএ) অধীনস্থ এই দু’টি রাস্তার রক্ষণাবেক্ষণের দায়িত্ব যাতে মেয়র শোভন চট্টোপাধ্যায়ের পুরসভা নেয় তা নিয়ে সম্প্রতি একটি বৈঠক হয়েছে। প্রসঙ্গত, রাস্তাদু’টির রক্ষণাবেক্ষণের দায়িত্ব কেএমডিএ’র। কিন্তু বৈঠকে প্রাথমিকভাবে স্থির হয়েছে, কেএমডিএ রাস্তা দু’টির রক্ষণাবেক্ষণের দায়িত্ব পুরসভাকে দেবে।
পুর কর্তৃপক্ষের অবশ্য পাল্টা দু’টি শর্ত। এক, প্রয়োজনীয় রক্ষণাবেক্ষণ খরচ কেএমডিএ’কেই দিতে হবে। দুই, রাস্তায় এই মুহূর্তে যেসব খানাখন্দ রয়েছে, সেগুলো আগে কেএমডিএ সারিয়ে দিক। তারপর থেকে পুরসভা রাস্তার দায়িত্ব নেবে। পুরসভার এক পদস্থ আধিকারিকের বক্তব্য, ‘‘এই মুহূর্তে ওই রাস্তার দায়িত্ব নিলে যে খানাখন্দ রয়েছে, তার দায়ও আমাদের উপর এসে পড়বে। আগে ওরা সেটা সারিয়ে দিক। অথবা ওরা প্রয়োজনীয় খরচ দিক, তা হলেই আমরা পুজোর আগেই রাস্তা মেরামত করে দেব।’’
রাস্তার ক্ষেত্রে এর আগেও ববির ‘রক্ষাকর্তা’ হিসেবে শোভন আসরে নেমেছিলেন বলে পুর আধিকারিকদের একাংশ জানাচ্ছেন। সে কারণে প্রিন্স আনোয়ার শাহ কানেক্টর, রুবি কানেক্টর-সহ কেএমডিএ’র একাধিক রাস্তার রক্ষণাবেক্ষণের দায়িত্ব পুরসভা নিয়েছে বেশ কয়েকমাস আগে। কেএমডিএ সূত্রের খবর, তাদের রাস্তা সারাইয়ের ক্ষেত্রে পদ্ধতিগত কিছু সমস্যা রয়েছে। আর পুরসভা নিজস্ব পরিকাঠামো দিয়েই জরুরিভিত্তিতে রাস্তা মেরামত করতে পারে। কারণ, এজন্য পুরসভার নিজস্ব ১২টি দল রয়েছে। সবদিক থেকেই এক্ষেত্রে এগিয়ে পুরসভা। কেএমডিএ’র উচ্চপদস্থ এক আধিকারিকের কথায়, ‘‘দরপত্র আহ্বান করা ছাড়া কোনও কাজ করা যাবে না আমাদের। কিন্তু এদের নিজস্ব পরিকাঠামো রয়েছে তো বটেই।’’ পুরসভার মেয়র পারিষদ (রাস্তা) রতন দে বলেন, ‘‘কেএমডিএ’র সঙ্গে একটা প্রাথমিক বৈঠক হয়েছে। কয়েকদিনের মধ্যেই আরেকটি বৈঠকের কথা রয়েছে। মেয়র যা নির্দেশ দেবেন, সেটাই করা হবে।’’ 
তবে পুরো বিষয়টি নিয়ে পুর আধিকারিকদের একাংশের রসিকতা, শুধু রাজনৈতিক প্রতিপত্তিতেই নয়— রাস্তা মেরামতিতেও নগরোন্নয়নমন্ত্রীকে পিছনে ফেলে দিয়েছেন মেয়র!